Julen Lopetegui şi-a dat acordul pentru a prelua West Ham United
Tehnicianul spaniol Julen Lopetegui şi-a dat acordul pentru a deveni managerul grupării West Ham la finalul sezonului, relatează BBC.
Julen Lopetegui a câştigat Liga Europa cu FC Sevilla în 2020
Încă nu s-a semnat nimic, dar tehnicianul în vârstă de 57 de ani este aproape de a se întoarce la antrenorat, după ce a plecat de la Wolverhampton în august anul trecut.
Actualul antrenor al echipei West Ham, David Moyes, se află sub o presiune tot mai mare după o serie slabă de rezultate, după ce echipa sa a câştigat doar unul din ultimele nouă meciuri din Premier League şi a părăsit Liga Europa în sferturile de finală.
West Ham a fost învinsă duminică cu 5-0 de Chelsea, care a lăsat-o pe locul nouă în clasament.
Moyes, căruia îi expiră contractul în vară, a respins în repetate rânduri întrebările despre viitorul său la club, spunând că discuţiile nu vor avea loc decât după ultimul meci de la Manchester City, pe 19 mai.
Fostul antrenor al Spaniei şi al lui Real Madrid, Lopetegui, a fost asociat cu numeroase posturi de la plecarea sa de la Wolverhampton.
El a câştigat Liga Europa cu FC Sevilla în 2020.